Martin Lidegaard (RV), 2004-10-27:
Som det vil være partierne bekendt, er det lovforslag, vi i dag diskuterer, L 11, jo en del af det store trafikforlig, som bl.a. Det Radikale Venstre indgik i den 5. november 2003, og som sådan går vi selvfølgelig ind i denne debat med et overvejende positivt udgangspunkt.
Det var en af de knaster, som vi tog med, fordi vi synes, at resten af trafikforliget var meget godt, bl.a. den del, som jo var en del af nøjagtig samme aftale, og som tog resten af Frederikssundmotorvejsstrækningen og sagde: Lad os nu lige undersøge nærmere, om det kan betale sig at lægge en kæmpe 4-spors motorvej, eller om vi kan løse de trafikale problemer, som vi i øvrigt er enige i, at der er på strækningen, for mindre.
Så dem er vi glade for at vi får undersøgt til bunds, og nu vi snakker historik, så tror jeg, at det forlig, der blev refereret til, og som lå til grund tidligere fra starten af denne regerings levetid, jo netop påpeger, at man skal fremrykke investeringerne i højklasseveje, men tager ikke stilling til, hvorvidt det f.eks. er en motorvej eller en motortrafikvej, så det spørgsmål står åbent.
Til gengæld blev det altså besluttet, bl.a. efter et stærkt pres fra Socialdemokratiet, at vi så får den første etape her.
Den beslutning ligger der, men til gengæld er det jo faktisk endnu ikke besluttet præcis, hvor denne her etape så skal ligge henne.
Der vil jeg gerne sige, at vi har lyttet meget nøje til de borgergrupper og kommuner og alle interessenter, der har blandet sig i det her.
Vi synes, de har gjort et formidabelt stykke arbejde, der har kvalificeret vores arbejde med denne her vej, og vi havde sikkert haft den løsning, vi har nu, som – det skal jeg vende tilbage til – ikke nødvendigvis er den endelige, hvis ikke det havde været for det pres.
Jeg synes også, der er grund til at kvittere over for Vejdirektoratet, der har lagt et stort stykke arbejde i at analysere de forskellige forslag, der så er kommet.
Når jeg siger, at jeg ikke er sikker på, at vi dermed er nået til vejs ende, så er det jo, fordi vi stadig væk er midt i en meget højstemt diskussion.
Vi har jo lige her i starten af oktober modtaget Vejdirektoratets sidste vurdering af det andet forslag, som altså nu er aktørerne på Vestegnens samlede ændringsforslag.
Det har vi modtaget, vi har modtaget kommentaren til det fra Vejdirektoratet, og i morgen får vi så Grøn Trafik i Bycirklen i Trafikudvalget, hvor de vil fremlægge nogle synspunkter om, at Vejdirektoratet måske stadig væk ikke har været rundt om alle ting og sager.
Jeg vil gerne sige, at som udgangspunkt mener Det Radikale Venstre, at den mest naturlige placering af denne her motorvej ligger i Jyllingevejens nuværende tracé.
Derfor har vi også stillet et utal af spørgsmål om alle de tekniske hindringer, der tilsyneladende er for sådan en løsning.
Vi vil gå videre i udvalgsbehandlingen og kræve svar på samtlige uvisheder og spørgsmål, der er, fordi det ville selvfølgelig være både den trafikalt og natur- og landskabsmæssigt bedste løsning alt andet lige.
Men det er også klart, at den skal være sagligt, fagligt mulig, og derfor bliver vi nødt til at gå det hele ordentligt og grundigt igennem, sådan at vi finder en løsning, som også vejeksperterne kan stå inde for.
Det går jeg ud fra at Socialdemokratiet også mener.
Men at det som udgangspunkt vil være en god løsning, er jeg ikke spor uenig med Socialdemokratiet i, og jeg vil også gerne kvittere for, at Socialdemokratiet er kommet på banen.
Det er vel sådan lidt historiens lune, at det er Det Radikale Venstre, der skal stå her og ende med at stemme for dette her, mens Socialdemokratiet står udenfor.
Det er jo en af den slags ting, som sker, når man har de store politiske forlig.
Men sådan er kortene her, og så synes jeg da, det er rart, at vi i hvert fald på det her stræk, som handler om, hvor vejen mest naturligt vil ligge, tilsyneladende nærmer os enighed.
Det er vi meget glade for og vil som sagt arbejde for her under udvalgsbehandlingen at belyse nærmere.